Nhar il-Ġimgħa li għadda membru parlamentari Ukren żvela dettalji ġodda ta' dawk li sejħilhom "pagamenti" li saru lill-mexxej tal-propaganda ta' Donald Trump mill-partit politiku li kien imexxi l-Ukren Viktor Yanukovich u li kien ukoll appoġġat mill-Kremlin. Dan il-membru parlamentari, bl-isem ta' Serhiy Leshchenko, sostna li dawn il-flus marru għand Paul Manafort, il-mexxej tal-propaganda ta' Trump, u bihom seta' jiffinanzja għadd ta' servizzi fosthom is-sondaġġi, xiri ta' kompjuters u riċerka fir-run-up għall-elezzjoni presidenzjali li ġejja. Skont Leshchenko, l-akbar ammont li ngħata kien dak ta' $3.5 miljun f'pagament wieħed. L-investigaturi Ukreni ta' kontra l-korruzzjoni rrikonoxxew il-fatt li jeżisti xi forma "reġistru illeċitu" ta' pagamenti li saru mill-partit ta' Yanukovich. Madankollu, dawn enfasizzaw li ma jistgħux jistabbilixxu jekk kienx Manafort innifsu li rċieva dawn il-flus. Leshchenko, li jifforma parti mill-fazzjoni parlamentari tal-President Petro Poroshenko, appella lill-awtoritajiet Ukreni biex jagħmlu talba formali għall-għajnuna minn Washington biex Manafort ikun investigat. Waqt konferenza stampa, Leshchenko qal li Manafort ma ħadimx b'xejn fl-Ukrajna, dan hekk kif kien serva fil-Partit tar-Reġjuni għal aktar minn 10 snin u għalhekk huwa ċar li dan tħallas b'xi mod għax-xogħol li għamel. Żied jgħid li dawn il-flejjes imsemmija kienu trasferiti f'cash u għalhekk huwa impossibbli li wieħed jintraċċa t-tranżazzjonijiet tagħhom. "Madankollu, m'għandi l-ebda dubju li dawn id-dokumenti huma awtentiċi," enfasizza Leshchenko. Dawn l-allegazzjonijiet xirfu għall-ewwel darba proprju nhar it-Tnejn li għadda fil-gazzetta New York Times u li għaliha Manafort ħareġ stqarrija jiċħad dawn l-allegazzjonijiet kollha. Min-naħa l-oħra, il-kandidata demokratika għall-presidenza Amerikana Hillary Clinton qalet li dawn l-allegazzjonijiet huma evidenza ta' "konnessjonijiet aktar inkwetanti bejn it-tim ta' Donald Trump u l-elementi pro-Kremlin fl-Ukrajna". Trump, il-kandidat Repubblikan, diġà kien tkellem favur il-President Russu Vladimir Putin fil-passat. Ix-xahar li għadda, Trump kien stieden għadd ta' hackers Russi biex isibu dawk l-emails 'nieqsa' taż-żmien ta' meta Clinton serviet bħala segretarja tal-istat, meta din allegatament kienet użat email privat biex tagħmel xi xogħol relatat mal-gvern. Intant, fl-istess jum ta' dawn l-avvenimenti kollha, Manafort tefa' r-riżenja tiegħu minn chairman tal-kampanja ta' Trump, wara li effettivament dan tneħħa mill-kariga li kellu u ngħata waħda inqas. Din ġiet fid-dawl tal-fatt li, nhar l-Erbgħa li għadda, Trump għamel bidla radikali fit-tim tal-kampanja tiegħu, fejn poġġa persuna partikolari li kienet tmexxi sit konservattiv tal-aħbarijiet minflok Manafort biex tgħinu jġib riżultati aħjar fis-sondaġġi, li dan l-aħħar xejn ma kienu inkoraġġanti. Minkejja li din kienet ir-raġuni li ngħatat għar-riżenja ta' Manafort, ħafna qed jattribwixxu din ir-riżenja minħabba l-allegati rabtiet li ħareġ li għandu Manafort mal-partit pro-Kremlin fir-Russja. Ħafna kritiċi tal-politika huma tal-fehma li din is-sitwazzjoni, tħares minn fejn tħares lejha, ma tawgura xejn tajjeb għall-kampanja qalila li mbarka fuqha l-istess Trump. Dan hekk kif l-elezzjoni biex jiġi elett President ġdid, qiegħda kulma jmur toqrob.